Σεβασμιώτατε πάτερ και Δέσποτα,

Σεβαστοί μου πατέρες

Αγπαητοί μου αδελφοί,

Το Απολυτίκιο που δεσπόζει στον αποψινό μας εόρτιο και πανηγυρικό Εσπερινό προτρέπει όλους να τιμήσουμε το πρόσωπο της Αγίας Βαρβάρας. Το πρόσωπο εκείνο που τιμά τούτο το ιερό Ναΰδριο της περιοχής των Μουρνιών.

Ένα πρόσωπο που δια της τιμής που του αποδίδουμε καλούμαστε να το μιμηθούμε. Γιατί όπως συνεχίζει το απολυτίκιο και αναφέρει δια της εμπνεύσεως του ιερού υμνωδού «*ἐχθροῦ γὰρ τὰς παγίδας συνέτριψε, καὶ ὡς στρουθίον ἐρρύσθη ἐξ αὐτῶν*». Ποιες αλήθεια μπορεί να είναι οι παγίδες αυτές ;; και γιατί καλούμαστε να γλιτώσουμε από αυτές;;

Ας ακούσουμε αδελφοί μου σε αυτό το ερώτημα τι έχει να μας απαντήσει ο Πρωτοκορυφαίος Απόστολος Πέτρος στην πρώτη του επιστολή: «*ὁ ἀντίδικος ὑμῶν διάβολος ὡς λέων ὠρυόμενος περιπατεῖ ζητῶν τίνα καταπίῃ*» (ε΄, 7). Ο Διάβολος, λέει ο στίχος της επιστολής, που είναι ο μεγάλος μας εχθρός, περιπατεί και κυκλοφορεί αναζητώντας την ευκαιρία να μας καταπιεί όπως ακριβώς το λιοντάρι βρυχάται με την επιθυμία να καταβροχθίσει την λεία του!

Συχνά πυκνά μας λέει ο Σεβασμιώτατος ότι όπως ο Θεός πολλές φορές εργάζεται δια των ανθρώπων, έτσι εργάζεται και ο διάβολος. Και εν προκειμένου ο διάβολος εργάστηκε δια του κατά σάρκα πατέρα της Αγίας, εναντίον της. Τέτοια σκληροκαρδία είχε αυτός ο άμοιρος πατέρας της Αγίας ώστε ούτε ακόμα μπροστά στον μαρτυρικό πόνο του παιδιού του δεν λύγησε για να μην την σκοτώσει με τα ίδια του τα χέρια.

Σκεφθείτε ένα πατέρα που από την μια την υπέρ-προστατεύει εξαιτίας της μεγάλης της ομορφιάς κρατώντας την κλεισμένη σε πύργο. Ενώ από την άλλη την σκοτώνει με τα ίδια του τα χέρια επειδή πιστεύει στον Χριστό. Μεγάλο το μαρτύριο της Αγίας. Μεγάλη πράγματι η πίστη της στον Χριστό.

Η Αγία είχε πολλές αφορμές για να αρνηθεί τον Χριστό. Ήταν κόρη ενός πλουσίου. Είχε όλα τα αγαθά της εποχής της σε υπέρμετρο βαθμό. Είχε μεγάλη ομορφιά. Ακόμα πιο δύσκολο για την ίδια ήταν ο φόβος του θανάτου που κλήθηκε να αντιμετωπίσει. Όλα όμως τα υπερέβη ! «…*καὶ ὡς στρουθίον ἐρρύσθη ἐξ αὐτῶν…».* Το Στρουθίο για όσους δεν ξέρουν είναι ένα μικρό σπουργίτι. Όπως λοιπόν το μικρό σπουργίτι πετά και τρέχει με μεγάλη ταχύτητα και είναι ευέλικτο στις κινήσεις του έτσι και η Αγία Βαρβάρα γλίτωσε από τις παγίδες του εχθρού του λέοντως των πρόσκαιρων επιθυμιών και ηδονών κα του θανάτου ώστε να μην αρνηθεί την πίστη της στον Χριστό.

Αν δούμε στην συνέχεια το απολυτίκιο θα δούμε να γράφει «…*βοηθείᾳ καὶ ὅπλῳ τοῦ Σταυροῦ* …» δλδ η Αγία νίκησε τις παγίδες του εχθρού με την βοήθεια του Σταυρού. Με την βοήθεια του εσταυρωμένου Χριστού που αγίασε το σημείο του Σταυρού.

Τούτο καλούμαστε να μιμηθούμε αδελφοί μου και εμείς από την Αγία, εκτός από την μεγάλη της πίστη και το ανδρείο φρόνιμα της απέναντι στην σκληρότητα που αντιμετώπισε, καλούμαστε να μιμηθούμε την κίνηση της Αγίας να ατενίζουμε τον σταυρό του Χριστού και από εκεί να αντλούμε δύναμη για κάθε μας πρόβλημα.

Η Εκκλησία μας αδελφοί μου εορτάζει και έναν άλλο άγιο. Εορτάζει τον Άγιο Ιωάννη τον Δαμασκηνό του οποίου την επωνυμία τιμά η Αυτού Σεβασμιώτητα, ο Ποιμενάρχης μας Μητροπολίτης Κυδωνίας και Αποκορώνου κ.κ. Δαμασκηνός.

Ο Άγιος Ιωάννης ο Δαμασκηνός υπάρχει στην Εκκλησία μας ως λόγιος και συντάκτης πλήθους τροπαρίων, κοντακίων και κανόνων. Μεταξύ αυτών δεσπόζει ο αναστάσιμος κανόνας που ψάλλουμε την βραδιά της Ανάστασης. Είναι ο πατέρας της ορθοδόξου δογματικής. Είναι εκείνος που με τον φιλόσοφο λόγο του μας δίδει την μαρτυρία της πίστεως μας. Στο απολυτίκιο του διαβάζουμε : «…*Δεῦτε εὐφημήσωμεν, Ἰωάννην τὸν πάνσοφον, τὸν Δαμασκηνὸν πιστοί, ὑμνογράφων τὸν πρύτανιν, τὸν ἔμπλεων, ἁπάσης γενόμενον, θείας καὶ κοσμικῆς σοφίας*». Μας καλεί η Εκκλησία μας να εγκωμιάσουμε τον Άγιο που υπήρξε πάνσοφος, που υπήρξε υμνογράφος, που υπήρξε πρύτανης της θείας και της κοσμικής σοφίας.

Μεγάλες οι ευλογίες αδελφοί μου που κομίζουμε σήμερα από τα ιερά γράμματα της Εκκλησίας μας. Μα κυρίως θα ήθελα να σταθούμε στην μεγάλη ευλογία της τοπικής μας Εκκλησίας, να έχουμε το μεγάλο δώρο από τον παντεπόπτη και πηδαλιούχο της Εκκλησίας μας Ιησού Χριστό, τον Σεβασμιώτατο Ποιμενάρχη μας κκ. Δαμασκηνό.

Σεβασμιώτατε,

Γνωρίζουμε ότι προσκρούουμε στην θέληση Σας να μην γίνει καμία αναφορά για την εορτή Σας, να μην Σας απευθύνουμε κανένα χαιρετισμό που να αφορά την τιμή και αγάπη που έχετε στον Άγιο Σας καθώς και στις αρετές που Σας διακρίνουν. Έχετε ανακοινώσει ότι δεν θα εορτάσετε τα ονομαστήρια Σας και δεν θα δεχθείτε ευχές συμμεριζόμενος τα προβλήματα, τις δυσκολίες, τους πόνους και τις αγωνίες των ανθρώπων του Ποιμνίου Σας.

Όμως, εμείς έστω και σε αυτή την «αναγκαστική» Σας μικρή έξοδο από το κελί Σας χάριν του εόρτιου Εσπερινού προς τιμή της Αγίας Βαρβάρας αδυνατούμε να μην Σας ευχηθούμε, να μην δοξάσουμε τον Θεό που Σας έχουμε, να μην Σας απευθύνουμε τον ελάχιστο και ταπεινό μας πολυχρονισμό.

Έτη πολλά Σεβασμιώτατε. Σας ευχαριστούμε πολύ κατά πάντα και δια πάντα !